Številka: 35409-276/2023-2570-7

Datum: 19. 1. 2024

Ministrstvo za okolje, podnebje in energijo izdaja na podlagi četrtega odstavka 128. člena Zakona o urejanju prostora (Uradni list RS, št. 199/21 – ZureP-3, 18/23 – ZDU-1O, 78/23 – ZUNPEOVE in 95/23 – ZIUOPZP) v povezavi s 101a. členom Zakona o ohranjanju narave (Uradni list RS, št. 96/04-ZON-UPB2, 61/06 – ZDru-1, 8/10 – ZSKZ-B, 46/14, 21/18 – ZNOrg, 31/18, 82/20, 3/22 – ZDeb, 105/22 – ZZNŠPP in 18/23 – ZDU-1O) o obveznosti izvedbe celovite presoje vplivov na okolje za Občinski podrobni prostorski načrt IC Tojnice 2, pripravljavcu plana, Občini Vrhnika, Tržaška cesta 1, 1360 Vrhnika, naslednje

MNENJE

1. V postopku priprave Občinskega podrobnega prostorskega načrta IC Tojnice 2 je treba izvesti celovito presojo vplivov na okolje.
2. V tem postopku ni bilo stroškov.

Obrazložitev

Pripravljavec plana, Občina Vrhnika, Tržaška cesta 1, 1360 Vrhnika, je z vlogo, št. 3503-5/2023-3, z dne 11. 12. 2023, prejeto 15. 12. 2023, Ministrstvo za okolje, podnebje in energijo (v nadaljnjem besedilu ministrstvo) zaprosil za mnenje po 128. členu Zakona o urejanju prostora (ZUreP-3) o obveznosti izvedbe celovite presoje vplivov na okolje za Občinski podrobni prostorski načrt IC Tojnice 2 (v nadaljnjem besedilu OPPN). Na poziv ministrstva je vlogo dopolnil dne 21. 12. 2023.

Vlogi in njeni dopolnitvi je bilo priloženo naslednje gradivo:

- Pobuda za pripravo Občinskega podrobnega prostorskega načrta za območje EUP VR\_1868 - OPPN IC Tojnice 2 (UB urbanistični biro , d.o.o. Kamnik, št. projekta: 05/2023);

- mnenje Zavoda RS za varstvo narave, št. 3563-0572/2023-2, z dne 20. 12. 2023.

Po 128. členu Zakona o urejanju prostora (Uradni list RS, št. 199/21 – ZureP-3, 18/23 – ZDU-1O, 78/23 – ZUNPEOVE in 95/23 – ZIUOPZP; v nadaljnjem besedilu ZUreP-3), občina v postopku priprave OPPN prosi ministrstvo, pristojno za celovito presojo vplivov na okolje, za mnenje o obveznosti izvedbe celovite presoje vplivov na okolje, če presodi, da se z OPPN načrtuje prostorske ureditve, ki niso bile celovito presojane že pri pripravi OPN, in gre za take ureditve, ki bi bile poseg v okolje, za katerega je treba izvesti presojo vplivov na okolje, v skladu s predpisi, ki urejajo varstvo okolja, ali za ureditve, za katere je zahtevana presoja sprejemljivosti na varovana območja, ali za ureditve, ki bi lahko pomembneje vplivale na okolje. Skladno s petim odstavkom 128. člena ZUreP-3, ministrstvo, pristojno za celovito presojo vplivov na okolje, v 30 dneh po prejetju zaprosila, obvesti občino o obveznosti izvedbe celovite presoje vplivov na okolje.

Ministrstvo je gradivo preučilo in ugotovilo, da se z OPPN na območju zemljišč ali delov zemljišč s parcelnimi št. 2708/5, 2708/21, 2708/22, 2708/23, 2708/24 2708/25, 2708/26, 2708/27, 2708/28, 2708/29, 2708/30, 2708/31, 2708/36, 2708/37, 2708/39 in 2708/40, vse k.o. Vrhnika, načrtuje gradnja proizvodno-skladiščnih in poslovnih stavb ter pripadajoče gospodarske javne infrastrukture. Območje meri približno 1,8 ha. Z veljavnim občinskim prostorskim načrtom (v nadaljevanju OPN) je namenjeno površinam za industrijo (IP). Območje meji na avtocesto, območje centralnih dejavnosti in območje okoljske infrastrukture. Z OPPN se na severnem delu območja načrtuje gradnja stavb (etažnosti P) za proizvodnjo, obdelavo in skladiščenje gradbenih izdelkov iz plastičnih mas. Manjši del stavbe v etaži bo namenjen pisarnam. Na južnem delu območja se načrtuje gradnja stavbe, etažnosti P+1, s skladiščnimi prostori za gradbeni material in opremo v pritličju ter pisarniškimi in gostinskimi dejavnostmi v nadstropju. Območje OPPN se prometno priključuje na obstoječo občinsko javno pot (št. 966671).

Pripravljavec plana je predložil mnenje ZRSVN, št. 3563-0572/2023-2, z dne 20. 12. 2023. ZRSVN je v mnenju ugotovil, da OPPN in njegov daljinski vpliv ne segata v posebna varstvena območja in zavarovana območja. Skladno z navedenim ZRSVN meni, da za OPPN ni treba izvesti presoje sprejemljivosti na varovana območja narave, kot to določa 101. člen Zakona o ohranjanju narave (Uradni list RS, št. 96/04-ZON-UPB2, 61/06 – ZDru-1, 8/10 – ZSKZ-B, 46/14, 21/18 – ZNOrg, 31/18, 82/20, 3/22 – ZDeb, 105/22 – ZZNŠPP in 18/23 – ZDU-1O; v nadaljevanju ZON).

Ministrstvo je na podlagi predloženega gradiva in javno dostopnih podatkov (Vir ARSO, Atlas okolja) ugotovilo, da OPPN ne sega v zavarovana območja in območja Natura 2000, zato se strinja z ugotovitvami iz mnenja ZRSVN.

Ministrstvo je v postopku preučilo tudi obstoj drugih okoljskih razlogov za uvedbo celovite presoje vplivov na okolje in v skladu s 3. členom Uredbe o merilih za ocenjevanje verjetnosti pomembnejših vplivov izvedbe plana, programa, načrta ali drugega splošnega akta in njegovih sprememb na okolje v postopku celovite presoje vplivov na okolje (Uradni list RS, št. 9/09; v nadaljnjem besedilu Uredba o merilih) pridobilo mnenja Ministrstva za zdravje, ki je posredovalo mnenje Nacionalnega inštituta za javno zdravje (v nadaljevanju NIJZ) (št. 354-229/2023-2 (256), z dne 8. 1. 2024, prejeto,12. 1. 2024) in Ministrstva za kulturo (št. 35012-136/2023-3340-4, z dne 5. 1. 2024, prejeto 5. 1. 2024). Direkcije RS za vode mnenja ni podala.

Ministrstvo je po pregledu gradiva in mnenj, na podlagi meril iz 2. člena Uredbe o merilih, ki se nanašajo na značilnosti plana, značilnosti vplivov ter pomen in ranljivost območij, ki bodo verjetno prizadeta, ugotovilo naslednje:

- OPPN se nanaša na gradnjo proizvodnih, skladiščnih in poslovnih stavb ter pripadajoče gospodarske javne infrastrukture. Območje je namenjeno površinam za industrijo (IP), namenska raba prostora se ne spreminja.

- Na podlagi javno dostopnih podatkov (vir: ARSO, Atlas okolja) OPPN sega na ekološko pomembno območje Ljubljansko barje (ID območja 31400). Za območje je značilna prisotnost ogroženih rastlinskih in živalskih vrst, na kar imajo lahko ureditve in dejavnosti, načrtovane z OPPN, pomemben vpliv.

- OPPN sega na območji kulturne dediščine Ljubljana - Arheološko območje Ljubljansko barje (EID 1-09368) in Ljubljana – Kulturna krajina Ljubljansko barje (EID 1-11819), kar je v mnenju št. 35012-136/2023-3340-4, z dne 5. 1. 2024, ugotovilo tudi Ministrstvo za kulturo. Kljub temu meni, da je verjetnost pomembnejših vplivov na kulturno dediščino majhna in izvedba celovite presoje vplivov na kulturno dediščino ni potrebna.

- OPPN ne sega na kmetijska ali gozdna zemljišča.

- Na podlagi javno dostopnih podatkov (Atlas voda) OPPN ne sega na vodovarstveno območje ali erozijsko ogroženo območje. Območje OPPN meji na vodotok Lahovka in je poplavno ogroženo (sega v območje razreda srednje, majhne in preostale poplavne nevarnosti), zaradi česar je pričakovati pomemben vpliv na okolje z vidika upravljanja z vodami.

- Z OPPN se ne načrtuje sprememba namenske rabe prostora in ne nastajajo nova konfliktna območja. Iz mnenja NIJZ, št. 354-229/2023-2 (256), z dne 8. 1. 2024, s katerim soglaša Ministrstvo za zdravje, izhaja, da spremembe posameznih sestavin okolja zaradi izvedbe OPPN ne bodo tolikšne, da bi lahko pomembneje vplivale na zdravje ljudi. NIJZ ugotavlja tudi, da bi vpliv okolice (poplavno območje, hrup, elektromagnetno sevanje) lahko pomembno vplival na zdravje ljudi na območju OPPN. Glede na načrtovane ureditve in na navedbe iz mnenja NIJZ ministrstvo ocenjuje, da obstaja verjetnost vpliva na zdravje ljudi.

Ministrstvo se strinja z ugotovitvami iz mnenj Ministrstva za kulturo in Ministrstva za zdravje. Na podlagi gradiva, javno dostopnih podatkov in meril iz 2. člena Uredbe o merilih ministrstvo ugotavlja, da bo OPPN pomembno vplival na upravljanje z vodami, zdravje in biotsko raznovrstnost, zato je zanj treba izvesti celovito presojo vplivov na okolje.

V skladu z zgoraj navedenim je ministrstvo ugotovilo, da je za OPPN treba izvesti celovito presojo vplivov na okolje po določilih 128. člena ZUreP-3. Presoje sprejemljivosti vplivov izvedbe plana na varovana območja narave po 101. členu ZON ni treba izvesti.

Pripravila:

Mojca Lenardič dr. Tanja Pucelj Vidović

Podsekretarka Vodja Sektorja za okoljske presoje

Priloge:

* mnenje Ministrstva za kulturo, št. 35012-136/2023-3340-4, z dne 5. 1. 2024
* mnenje Ministrstva za zdravje s prilogo št. 354-229/2023-2 (256), z dne 8. 1. 2024

Vročiti (elektronsko):

- Občina Vrhnika, obcina@vrhnika.si

V vednost (elektronsko):

- Ministrstvo za zdravje, Direktorat za javno zdravje, gp.mz@gov.si

- Zavod RS za varstvo narave, OE Ljubljana, zrsvn.oelj@zrsvn.si

- Ministrstvo za kulturo, Direktorat za kulturno dediščino, gp.mk@gov.si

- Direkcija RS za vode, Sektor območja srednje Save, gp.drsv-lj@gov.si